ועדת החוץ והביטחון, כנסת 25, פרוטוקול מספר 28, 2023-03-09 00:00

יולי יואל אדלשטיין: שלום רב לכולם, אנחנו מחדשים את הישיבה, סיימנו את הישיבה המסווגת ואנחנו עוברים לישיבה פתוחה

יולי יואל אדלשטיין:  כפי שאמרתי, הייתה בקשה לדיון ואישור של שני צווי המילואים

יולי יואל אדלשטיין:  לפני תחילת הישיבה התקבלה בקשה מלשכת שר הביטחון לדון היום רק בצו שירות מילואים למטרת תעסוקה מבצעית יותר מפעם אחת בתקופה של שלוש שנים רצופות (תיקון והוראת שעה), התשפ"ג–2023

יולי יואל אדלשטיין:  הצו השני של קביעת תפקידים ומקצועות חריגים לעניין השירות המרבי של מספר ימי המילואים יונח כעת בצד ולא נדון בו, הוא לא נמצא בפנינו

יולי יואל אדלשטיין:  אמיר ודמני, בבקשה

אמיר ודמני: אמיר ודמני, ראש חטיבת תכנון ומינהל כוח אדם, בהמשך לחלק שהתקיים עד כאן, הוצג הצורך המבצעי בגידול בהיקף הגדודים והפעילות באיו"ש במסגרת שובר גלים

אמיר ודמני:  בהתאם לכך אנחנו ביקשנו, לאור היקף הגדודים הנדרש, ביחס לפוטנציאל הגדודים הכשירים, לבקש כהוראת שעה לשנת 2023

אמיר ודמני:  אמרתי גם בדיון הקודם שאנחנו נבצע הערכת מצב לקראת 2024

אמיר ודמני:  אני מניח שנצטרך לדרוש את הדבר הזה גם לשנת 2024

אמיר ודמני:  צריך להגיד שאנחנו מסתכלים על שירות המילואים בראייה תלת-שנתית, אנחנו מדברים עכשיו על שנה שנייה של - - -, כלומר: 2022–2024, אבל אנחנו באים לבקש הוראת שעה רק לגבי 2023 ואנחנו מבקשים להחריג את הצו מהמצב הנהוג שבו גדוד מבצע תעסוקה מבצעית אחת לשלוש שנים, נבקש שגדודים יבצעו את התעסוקה, מספר מינימלי של סד"כ – לאחר בחינת הצורך – שעומד על 11–25 יחידות

אמיר ודמני:  השאלה של ההבחנה בין כמות היחידות היא פונקציה של ההתפתחויות המבצעיות שתהיינה ביהודה ושומרון

אמיר ודמני:  מדובר על כ-9,800 –12,000 משרתי מילואים במסגרת הגדודים האלה שיבצעו פעמיים בשלוש שנים ולא פעם אחת בשלוש שנים

אמיר ודמני:  צריך להגיד שאנחנו מבינים את המורכבות שהדבר הזה יוצר בהיבט של העומס על משרתי המילואים ואנחנו באים לדבר הזה רק לאחר שאנחנו ממצים את כל האפשרויות האחרות – אמרתי את זה גם בדיון הקודם – כולל הקמת סד"כ נוסף לקו התפר שיהפוך למבצעי בשנת 2024

אמיר ודמני:       חשוב לי לומר עוד מספר דברים כדי לחדד את העניין: אנחנו מדברים על אוכלוסיות שנשמור על היקף הזימון שלהם

אמיר ודמני:  אני מדבר בעיקר על סטודנטים שבצורה ממוקדת ופרטנית נערוך אישורי תוכניות לכל אחד מהפיקודים והאוגדות לגבי אופן ההפעלה שלהם

אמיר ודמני:  נשאף לצמצם כמה שניתן את משך הימים שהם יעשו

אמיר ודמני:  הדבר הנוסף שהגרף מבטא הוא שלא תבוצע תע"מ בחודשי הקיץ והחגים על ידי אנשי מילואים, העומס שם יהיה מוטל על החיילים הסדירים

אמיר ודמני:  בנוסף לזה אנחנו מדברים על מנגנונים שונים שיתנו מענה גם לבעיות פרטניות של משרתי מילואים

אמיר ודמני:  חשוב לי להגיד שצה"ל ומשרד הביטחון עוסקים בימים אלו בגיבוש של הצעות מעבר להצעות שכבר הוצגו במסגרת החלטות הממשלה בשנת 2022

אמיר ודמני:  מדובר בהחלטות שיבואו לידי ביטוי ביום ההוקרה למשרתי המילואים הקרב, שיעסקו בהוקרה ותגמול בעיקר כלפי המבצעים תעסוקה ואימון ברמת הגדודים המבצעיים והאוכלוסיות היותר צעירות

אמיר ודמני:  יש שורה של פעולות שאנחנו מתכוונים לנקוט בהן לטובת הדבר הזה וזה בנוסף לתוכנית רב-שנתית שבמסגרתה חיזקנו רכיבים שונים גם בהיבטים של לכידות, מעטפת משפחתית, הנגשת מידע ועוד דברים אחרים שלא אפרט פה

אמיר ודמני:  כרגע אנחנו מסתפקים בצו התע"מ אז לאור כל מה שהוצג והפעולות שאנחנו מתכוונים לנקוט, והעובדה שאנחנו מתכוונים לתחם את זה למינימום הנדרש – אנחנו מבקשים לאשר את צו התע"מ כפי שהצגנו לוועדה, תודה

יולי יואל אדלשטיין: תודה רבה

יולי יואל אדלשטיין:  יש עוד מישהו ממשרד הביטחון או משאר גורמי הממשלה שרוצה להוסיף? אבקש משגיא תירוש, נציג העמותה למען משרתי המילואים, בבקשה

שגיא תירוש: שלום, אני שגיא תירוש, אל"מ במילואים

שגיא תירוש:  נמצא איתי גם אסף ודמני, שנינו נציגי העמותה למען משרתי המילואים

שגיא תירוש:  אני רוצה להזכיר שהעמותה מאגדת את מה שהיה בעבר פורום מג"דים–מח"טים וטייסים במילואים ואת פורום החפ"שים, אנחנו בהחלט רואים בעצמנו את הגוף המייצג

שגיא תירוש:  אני מוצא חובה מיוחדת לפתוח בשם העמותה בנושא הסרבנות שתופס את האקלים החברתי בימים האחרונים ולומר לכם בצורה הברורה ביותר שאנחנו כעמותה מסתייגים באופן מפורש מכל סרבנות, יהיו נימוקיה ונושאיה אשר יהיו

שגיא תירוש:  אנחנו לא מקבלים את זה, צה"ל הוא כור ההיתוך של החברה ומצוי בלב הקונצנזוס הלאומי, כך הוא גם צריך להישאר

שגיא תירוש:  אין לאף חייל מילואים את הזכות להשתמש בצה"ל כארגומנט למטרות מחאה אישיות

שגיא תירוש:  יש מספיק אמצעים לגיטימיים להביע מחאה, וזה בסדר

מאיר כהן: גם חייל מילואים?      

שגיא תירוש: הוא יביע את דעתו איפה שהוא צריך להביע את דעתו, לא במסגרת הצבא

מאיר כהן: אבל הם לא עשו זאת במסגרת הצבא

משה סולומון: אבל זה משפיע, מאיר

שגיא תירוש: אני רק מזכיר את דברי הרמטכ"ל - - -     

מאיר כהן: אני, כמוך, מסתייג מכל סרבנות, אבל אנא ממך, היות וזה צבא העם, היו מאוד זהירים באמירה הדוגמטית הזאת

מאיר כהן:  איש מילואים שמשרת 80 ימים יכול להביא את מחאתו, לא קרא שום דבר

משה סולומון: אבל מאיר, לא כשהוא מתפקד כמילואימניק

משה סולומון:  הוא יכול להביע את דעתו בלי הטייטל של המילואים

ניסים ואטורי: זה פוצע את החברה שלנו

משה סולומון: - - - מאיר, זה להיות תמים

יולי יואל אדלשטיין: אני חושב שטוב שההערה נאמרה, גם המובן מאליו צריך להיאמר לפעמים

יולי יואל אדלשטיין:  אני מציע ששגיא ימשיך את דבריו

יולי יואל אדלשטיין:  אמרתי דברים ברורים, אני מסכים עם הדברים וטוב שאמרת אותם

יולי יואל אדלשטיין:  המשך, בבקשה

שגיא תירוש: אני רוצה לצטט דברים שנאמרו שלשום בפגישה של הרמטכ"ל עם בכירים במילואים: "צה"ל הוא מערכת החירום של מדינת ישראל"

שגיא תירוש:  בכל מקרה אנחנו חושבים שהשירות במילואים הוא חובה ומבחינתנו הוא גם זכות

שגיא תירוש:  הדברים הללו נאמרים משום שחשוב, כשעוסקים בנושא צו התע"מ, לקחת בחשבון שמה שקורה באקלים הציבורי לא תורם לשחיקה במעמד חיילי המילואים שהוא ממילא לא פשוט בימים אלה, ודאי לא נוכח הפער שנוצר בין המשרתים במילואים, ודאי אותו גרעין שמבצע תעסוקות מבצעיות בתדירות של אחת לשלוש שנים על פי החוק, ודאי לגבי כאלו שנדרשים כעת לבצע תעסוקות מבצעיות בתדירות של פעמיים במשך שלוש שנים

שגיא תירוש:  אני רוצה לחדד, כמפקד במילואים, ולהזכיר לנוכחים שתעסוקה מבצעית עבור מפקד במילואים היא מסגרת של לפחות ארבעה חודשים שהמפקד עסוק בזה – הכנות מוקדמות, ראיונות, התעסקות במצבת כוח אדם, שמיעת אילוצים של הגרעין הטוב הזה כמו סטודנטים, נשואים צעירים ועוד

שגיא תירוש:  המפקד צריך לאפשר לכל אלו גמישות עד כמה שניתן ולהיאבק על כל חייל וחייל

שגיא תירוש:  זה עובר דרך ההכנות המבצעיות, זה עובר דרך ישיבות לא פורמליות של סגל הגדוד או הפלוגה, זה חוצה את התעסוקה לכל אורכה, זה מסתיים בתחקירים וישיבות סיכום

שגיא תירוש:  בקיצור, הדבר תופס חלק משמעותי משגרת החיים של מפקד המילואים באותה השנה שיש בה תעסוקה מבצעית

שגיא תירוש:  אין מדובר רק בתעסוקה שבאותה השנה אלא גם באימון שנלווה לאותה התעסוקה באותה שנת המילואים

שגיא תירוש:  הנטל הוא משמעותי, בעיקר אם מגדילים את המכסה לשתי תעסוקות במשך שלוש שנים

שגיא תירוש:       לגבי הרכב הסד"כ שמדובר בו, הדוגמה האוטומטית שבולטת בהקשר זה היא של גדודי החי"ר הקל באיו"ש – הייתי מפקדו של אחד מהם – הגדודים האלה, במרוצת שש השנים החולפות, ביצעו ארבע תעסוקות מבצעיות, שלוש מהן ברציפות, שנה אחר שנה

שגיא תירוש:  שוב, זה מחזיר אותנו לפער הלא-רגיל שנוצר בין חייל מילואים שמשרת בגדודים האלה לבין חיילי מילואים שמשרתים הרבה פחות, קל וחומר הפער בין הראשונים לבין אלו שלא משרתים כלל

שגיא תירוש:  אנחנו מבינים את חוסר האיזון החברתי שנוצר בסיטואציה זו

שגיא תירוש:      כשאנחנו עוסקים בצו האמור איננו חולקים על דעת שר הביטחון באשר לגורמים ולצורך, אנחנו לא מבינים את זה כמוהו ולא כמו שהוצג על ידי צה"ל, גם איננו מתיימרים לכך

שגיא תירוש:  אנחנו, כגורם מייצג, נאלצים להתנגד לבקשה הזו בצו התע"מ כאשר ידוע לנו שלשר הביטחון יש את הסמכות לבקש את הצו הזה

שגיא תירוש:  אנחנו מבקשים מהוועדה המכובדת שאם היא רוצה לאשר את הצו, אשרו זאת בשלושה תנאים שחלקם גם נזכרו כאן

שגיא תירוש:  שוב, אני אומר את זה מתוך ידיעה שיש לשר הביטחון סמכות לבקש את זה וכנראה גם צורך

שגיא תירוש:  השימוש בזה צריך להיעשות במידתיות, נבקש שהטווח של עד 25 גדודי מילואים יישמר וייעשה במשורה

שגיא תירוש:  דבר שני, אנחנו סבורים שגדודי מילואים שנאלצים לעשות יותר מתעסוקה אחת במשך שלוש שנים יהיה זכאי לתגמול עודף ומיוחד

שגיא תירוש:  נכון, יש מערכת תגמול לחיילי מילואים שמבצעים שמ"פ במשך שנה על פי מדרגות פרוגרסיביות, אבל אנחנו חושבים שאין דינה של תעסוקה מבצעית כדין שמ"פ רגיל ואנחנו סבורים שחייל מילואים / מפקד שעושים תעסוקה מבצעית יותר מפעם אחת במחזוריות הזו, צריכים לקבל תגמול מיוחד שהצבא צריך להכין לזה עבודת מטה

שגיא תירוש:  אותו חייל צריך לדעת שאם הוא עושה יותר מתעסוקה אחת הוא צריך לקבל עבור זה את הגמול המתאים לזה בנסיבות המיוחדות הללו, ואלו אכן נסיבות מיוחדות שמובילות אותנו לדון בצו

שגיא תירוש:       הנושא השני, כפי שכבר נכתב בחוות הדעת של הצוות המשפטי של הוועדה, הבקשה שלא תיווצר פגיעה בכשירות של אותם גדודים, שהתעסוקה הנוספת לא תבוא על חשבון הכשרות ואימונים שגם הם בדוחק והם חשובים מאוד לבניית הכוח, לשמירת הכשירות ועוד

שגיא תירוש:  הדבר השלישי שאנחנו מבקשים, שלא ייווצר מצב שיקרה מה שקורה לגדודי החי"ר הקל באיו"ש שעושים ארבע תעסוקות בשש שנים, שלוש מהן ברציפות, שנה אחר שנה, אנחנו מבקשים להקפיד על כך שלא תהיינה יותר משתי תעסוקות בשלוש שנים ולעשות כל שניתן כדי שהן לא תהיינה רצופות שנה אחר שנה

שגיא תירוש:  אפשר לעשות את זה, מדובר בסוג של נוסחה

שגיא תירוש:  הכול בשביל להקל על נטל משמעותי

שגיא תירוש:  מדובר באוכלוסייה של סטודנטים כפי שנסגר, יש לדבר על כך גם עם המל"ג

שגיא תירוש:  יש פה ציבור של שכירים שנמצאים בעמדות מפתח ויש פה גם עצמאיים שמתחילים את דרכם

שגיא תירוש:  כל אלו לא מקבלים את הגיבוי המלא מהמערכות האזרחיות שמעסיקות אותם

שגיא תירוש:  היום, הסובלנות של מעסיק אזרחי היא מוגבלת, לא מקבלים בהבנה כפי שקיבלו בעבר

שגיא תירוש:  אנחנו חיים בעידן של אינדיבידואליזם במקום חשיבות הקולקטיב

שגיא תירוש:  יכול עובד לבקש חופשת סקי ויהיו יותר סובלניים אליו מאשר לעניין שירות מילואים

שגיא תירוש:  אנחנו חייבים לעשות עם זה משהו

שגיא תירוש:  תגמול, ריווח בין מופעים של מילואים, התחשבות ייחודית כלפי אלו שמבקשים מהם לבצע יותר מתעסוקה מבצעית אחת בטווח של שלוש שנים

שגיא תירוש:  זאת הייתה רוחה חוק ולא בכדי זה נוסח כך ש-25 ימי תעסוקה הם נטל בפני עצמו, זו בקשתנו

יולי יואל אדלשטיין: תודה

יולי יואל אדלשטיין:  אמיר ודמני, דיברנו על מבצעיות, כשירות שלא על חשבון תעסוקה מבצעיות ורצף תע"מ

אמיר ודמני: אני מודה על הדברים שנאמרו, אחדד ביחס להתייחסות: אנחנו משתמשים במידתיות, 11–25 מסגרות

אמיר ודמני:  הדבר השני הוא שבקרוב נציג שורה של עבודות שאנחנו משלימים אותם עכשיו כדי לתגמל בעיקר את הדרג המבצעי שמבצע תע"מ ואימון, זאת בהבחנה מיתר המשרתים

אמיר ודמני:  הדבר השלישי, לגבי הכשרות ואימונים, אנחנו נבוא בנפרד לוועדה ונבקש להסדיר גם את נושא המשך מכיוון שהדברים תלויים אחד בשני, כדי לאפשר לקיים את האימונים

אמיר ודמני:  לגבי הדבר הרביעי, אנחנו מתחייבים לבצע ריווח מקסימלי בין התעסוקות

אמיר ודמני:  הדגשתי שאנחנו לא נחיל על אנשי המילואים תעסוקות בחודשי הקיץ ובחגים, שם הנטל יושת על הסדירים

אמיר ודמני:  לגבי הדבר האחרון שאמר מר תירוש, והוא חשוב ביותר, נקפיד מאוד לבקר את הליך הגיוס של מילואימניקים סטודנטים בכפוף לאילוצים

אמיר ודמני:  יש גם פעולות נוספות שקצין מילואים ראשי מבצע אל מול המל"ג ומול גורמים אחרים כדי לוודא שיהיה שיתוף הפעולה הנדרש לטובת הדבר הזה

יולי יואל אדלשטיין: תודה

יולי יואל אדלשטיין:  חבר הכנסת כהן, בבקשה

מאיר כהן: אדוני, אני רוצה לומר בצורה שאינה משתמעת לשתי פנים שאני וכל אחד מהיושבים בחדר מתנגדים לסרבנות, סרבנות באמת יוצרת תחושה קשה

מאיר כהן:  ברם, אני מצפה מהאדון הנכבד, מר תירוש, שמייצג את משרתי המילואים, לצאת באותה נפש חפצה כנגד האמירות הקשות ששמענו על אנשי המילואים, אני חושב שהייתי צריך לפתוח בכך את הדברים שלך בפני הוועדה

מאיר כהן:  אין מדובר בנפולת של נמושות, והם לא בוגדים, והם לא נבלות ואף אחד לא יגיד עליהם "לכו לעזאזל"

מאיר כהן:  זו הייתה כוונתי

מאיר כהן:  אני מצטרף אליך בקריאה נגד הסרבנות, אני מספיק זקן בשביל להבין מה משמעותה של הסרבנות אבל אני גם מספיק זקן בכדי להבין שהאנשים האלה הם לא איזה גוף שאפשר לחבוט בו, השמיעו את קולכם, השמיע את קולך, תודה

יולי יואל אדלשטיין: חבר הכנסת טור פז, בבקשה

משה טור פז: אני רוצה להצטרך לחברי מאיר כהן ולבקש שנתייחס בחרדת קודש למעטים שנושאים בנטל

משה טור פז:  אני חושב שאנחנו צריכים לשאוף להעמיס עליהם כמה שפחות ולתגמל אותם כמה שיותר ובמיוחד שאלו שאינם משרתים – ולא משנה מה הסיבה – יישאו אותם על כפיים

משה טור פז:  ברור לנו שיש פה מורכבות ביטחונית שדורשת להעמיס על המעטים יותר ואני חושב שלאור זאת אנחנו צריכים גם להתייחס אליהם בחרדת קודש וגם לקפוץ שתי מדרגות לפחות בתגמול שאנחנו נותנים להם

משה טור פז:  לא בגלל זה הם ישרתו אבל המחויבות שלנו כחברה אליהם גדלה

יולי יואל אדלשטיין: תודה, משה

יולי יואל אדלשטיין:  חברת הכנסת ברביבאי, בבקשה

אורנה ברביבאי: תודה, אדוני, אני חושבת שצריך להגיד בפה מלא שהממשלה הזאת לא מבינה את ההשלכות של התבטאות שריה על המצב הביטחוני בישראל

אורנה ברביבאי:  אנחנו מאותגרים בזירות שונות ואמירות שמשפילות אנשי מילואים ומביאות לשיח כל-כך משפיל כלפיהם גורמות לשחיקה בחוסן הלאומי של מדינת ישראל

אורנה ברביבאי:  נציגי הצבא אומרים לוועדה שהם צריכים את אנשים המילואים כדי להגן על בטחון המדינה, בכל הגזרות

אורנה ברביבאי:  אני אצביע בעד הבקשה הלגיטימית שלהם אבל הפרדוקס בין עזות הביטוי כנגד אנשי המילואים ומנגד לאשר את בקשות הצבא להאריך להחריג ולגייס יותר אנשי מילואים כדי להתמודד עם אתגרי הביטחון, זאת משימה משמעותית בפיקוח הוועדה על הממשלה לוודא שזה קוהרנטי וזה מתכנס למצב שבו כשאתה יודע שאתה צריך את אנשי המילואים, כשאתה יודע שאתה צריך את כוחות הביטחון אתה לא יכול לצאת נגדם כפי שנעשה בימים אלה על ידי הממשלה

יולי יואל אדלשטיין: תודה

יולי יואל אדלשטיין:  חבר הכנסת סולומון, בבקשה

משה סולומון: אני מצטרף לדברים שאמרת קודם לכן, מר תירוש, הסיפור של סרבנות הוא דבר מסוכן עבור החברה הישראלית

משה סולומון:  אני דורש את זה גם מחיילי המילואים באשר הם שאסור להם לערב את השיח הפוליטי החשוב וגם מהמנהיגים

משה סולומון:  מדובר במראה, ברגע שמנהיגים פוליטיים כאלו ואחרים מערבים את הצבא אזי גם משרתי המילואים מערבים פוליטיקה

משה סולומון:  אני מצטרף אל חבר הכנסת כהן אך מחדד שהדרישה היא משני הצדדים, גם מצד המילואימניקים אבל גם מצדנו

משה סולומון:      נקודה שנייה: שירות מילואים הוא חובה וזכות שאין בילתה

משה סולומון:  גם לי היה קושי עם התגמול והימ"מ, ברגע שאתה מתחיל לאמוד את שירות המילואים בכסף אז אתה מגיע גם למצב שאנשים מודדים את זה בכמה השקעתי וכמה קיבלתי

משה סולומון:  יש רצון להוקיר את חיילי המילואים ומצד שני העובדה שזה נמדד בכסף היא בעייתית

משה סולומון:  צריכים לראות איזה מנגנון יוצרים

משה סולומון:  אז עכשיו לתת לאנשים שמשרתים יותר עוד כסף, הרי בסוף זה לא שווה לכסף שאותו חייל יכול להרוויח באזרחות

משה סולומון:  מדובר בנושא בעייתי ואני מציע לחשוב על זה

משה סולומון:       נקודה נוספת: להגדיל באופן משמעותי את ההילה וההוקרה כלפי משרתי המילואים

משה סולומון:  איך עושים את זה? לא רק לעשות יום הוקרה בלבד אלא באופן יזום ליצור הילה סביב אנשים שמשרתים במילואים

משה סולומון:  ההילה הזאת תדביק אנשים אחרים וכל אחד ירצה לעשות מילואים ולהיות חלק

משה סולומון:  זה יכול להיות גם בתיעדוף כזה או אחר

משה סולומון:  סיפרתי קודם שכשהייתי מג"ד שחררו לי חיילים, שוחררו 60 חיילים מהגדוד בטענת גיל, 36–38, יכול להיות שברגע שנגדיל את גיל הפרישה וגם נגדיל את כמות היחידות שקיימות, יכול להיות שזה יוריד את העול מעל 2% המדוברים

משה סולומון:  צירוף הדברים שאמרתי: ערכיות, הילה ועוד – יגבירו את היכולת שלנו להתמודד עם אתגרי המדינה

יולי יואל אדלשטיין: תודה

יולי יואל אדלשטיין:  חבר הכנסת אייזנקוט, בבקשה

גדי איזנקוט: אני מלא הערכה לנציגי המילואים שמייצגים מאות אלפי אנשים מילואים, המיטיבים הגדולים ביותר עם המדינה הזאת

גדי איזנקוט:  לגבי הצורך בגיוס, אני חושב שהוא ברור לא רק בגלל מה שהוצג לגבי הזירה הפלסטינית

גדי איזנקוט:  לדעתי אנחנו נמצאים במציאות הביטחונית הנפיצה והמסוכנת ביותר ב-50 השנים האחרונות ומה שנדרש הוא הרחבת גמישות הצבא לא רק לגבי תעסוקות אלא גם בשיפור כשירויות של יחידות אחרות שיכולות למצוא את עצמן בזמן קצר בכלל זירת המלחמה במקומות אחרים

גדי איזנקוט:  אני מצטרף לאמירה נגד סרבנות לצד הגינוי החריף של השרים שקוראים לחיילים ללכת לעזאזל

גדי איזנקוט:  זה צריך לקבל גינוי מצד לצד

גדי איזנקוט:  הנקודה האחרונה, מאחר שעולות לא מעט ספקולציות לגבי הכשירות של מערך המילואים בצה"ל, אני חושב שהוא כשיר באופן בסיסי לבצע את המשימה שלו, להגן על המדינה ולהבטיח את הקיום שלה ולתרום לניצחון יחד עם פערים שנוצרו גם בתקופת הקורונה, גם עקב מגבלות תקציביות

גדי איזנקוט:  אני חושב שנכון להביא לוועדה את שר הביטחון והרמטכ"ל על פי חוק המילואים מ-2008, על מנת שיציגו את כשירות המילואים

גדי איזנקוט:  זאת חובתם על פי חוק וזה לא נעשה בשנים האחרונות

גדי איזנקוט:  לגבי תגמול והוקרת המילואים, מאחר שהכנסת התמחתה בחקיקות בזק לאחרונה, אז זה החוק המוצדק ביותר לחקיקה בזק, תגמול והוקרה עד כדי הכפלת התגמול

גדי איזנקוט:  התגמול הכספי והחומרי הוא מסר של הערכה מצד החברה הישראלית כלפי המיטיבים הגדולים שלה

גדי איזנקוט:  אני חושב שנכון להיכנס לזה מיד ואני משוכנע שזה יקבל תמיכה רחבה ויהיה נושא אחד שהוא בקונצנזוס של 80 חברי כנסת

משה סולומון: מעניין לבדוק האם התגמול מגדיל את המחויבות לשירות מילואים

יולי יואל אדלשטיין: נערוך על כך דיון נפרד

יולי יואל אדלשטיין:  חבר הכנסת ביסמוט, בבקשה

בועז ביסמוט: אחזור על דברים שאמרנו בפגישה עם הרמטכ"ל לפני כשבוע, זה בהמשך לנושא הסרבנות

בועז ביסמוט:  אם יש פרה אחת קדושה שצריך לבחור במדינה אז מדובר בצה"ל

בועז ביסמוט:  כיום, ההצבעה כאן תראה עד כמה זה נכון

בועז ביסמוט:  נראה שוב איך קואליציה ואופוזיציה מצביעות אותו דבר אף על פי שאנחנו לא מוצאים הרבה מאוד שפה משותפת בזמן האחרון

בועז ביסמוט:  זה לא רק שאין לנו צבא אחר, מסתכלים עליהם ורואים אותנו

בועז ביסמוט:  כל אחד מאיתנו לבש מדים, כל אחד התרגש כשהוא ליווה את הילד שלו וכל אחד זוכר את אבא שלו חוזר ממלחמת ששת הימים או יום הכיפורים

בועז ביסמוט:  כשאנחנו אומרים לכם: "כן", אנחנו בעצם אומרים זאת לנו

בועז ביסמוט:  אנחנו בעצם עושים את זה בשבילנו

בועז ביסמוט:  באתם עם פנייה שהיא שלנו

בועז ביסמוט:      עניין הסרבנות, כולם מזועזעים, אני שומע את חבריי לאופוזיציה מזועזעים מהציוצים

בועז ביסמוט:  מה שאנשים יזכרו בעוד כמה עשורים הוא לא הציוצים אלא זה שהייתה פה סרבנות

בועז ביסמוט:  זה כמו בשנת 1982, אנחנו זוכרים - - -     

אורנה ברביבאי: ביסמוט, יזכרו גם את מי שמגדף את אנשי המילואים

בועז ביסמוט: אורנה, לא הפרעתי לך

אורנה ברביבאי: אורנה, לא הפרעתי לך

אורנה ברביבאי:  אין יותר שיח היום, ישר אתם מפריעים כי אתם יודעים שאתם לא צודקים

אורנה ברביבאי:  ב-1982 היה אלוף משנה גבע בזמן המצור על בירות, הוא ראה שם דגל שחור והוא ראה את זה כפגיעה

אורנה ברביבאי:  במלחמה הזו עמד מנחם בגין בראש הימין והתקשורת, כמובן, סחטה את הכותרת: "הם יורים גם בסוסים" בזמן אירוע סברה ושתילה

אורנה ברביבאי:  כמובן שנוצרים הרגו מוסלמים והיהודי היה אשם כרגיל, גם אז התקשורת הייתה מגויסת

אורנה ברביבאי:  עדיין, אלוף משנה גבע לא הוזמן לקבל את אות שלום הגליל והיה איזה קונצנזוס שסרבנות זה קו אדום כפי שאמר גם הרמטכ"ל

אורנה ברביבאי:  מבחינתי, אגב, זה קו סגול

אורנה ברביבאי:  יותר מזה, אני זוכר ימים, ב-2005, כאשר הייתה התנתקות, צה"ל הטיל את המשימה על אלוף גרשון הכהן שכולנו מכירים את דעותיו הפוליטיות, הוא גם כתב אצלי בעיתון ואף פעם לא הסתיר את דעותיו

אורנה ברביבאי:  הוא אמר לא? להזכיר לכם, בהתנתקות הוציאו עצמות מתים מקבריהם, אנשים ישבו שוב שבעה

אורנה ברביבאי:  האיש מילא את משימתו עד תום

אורנה ברביבאי:  אז עם כל הכבוד לציוצים, וזה לא הסגנון שלי ולא של רבים אחרים, הסיפור הגדול פה אינו הציוץ, הסיפור הגדול הוא הסרבנות

אורנה ברביבאי:  אין לאף אחד משהו נגד טייסים, יש לנו בעיה עם סרבנים

אורנה ברביבאי: דרך מאוד מוזרה לקרוא לטייסים: "נפולת של נמושות" ואז להגיד שלא התכוונו

אורנה ברביבאי:  די, באמת

בועז ביסמוט: חס וחלילה, חס וחלילה, אני לא אמרתי את זה

אורנה ברביבאי: מספיק עם השטויות

משה סולומון: אבל אורנה, את נתפסת לדברים קטנים

אורנה ברביבאי: תגנו את מי שקורא מטעמכם - - -      

משה סולומון: - - - נמושות

בועז ביסמוט: כל אדם שלובש מדים זוכה לכבוד

משה סולומון: אבל - - -     

אורנה ברביבאי: כשאנחנו נצביע בעד חוק שאתם מביאים, תגנו את זה

בועז ביסמוט: אני רוצה להמשיך, היום קראת בידיעות אחרונות טור נהדר של פרופסור אלבשן, טור מצוין, אף על פי שאי-אפשר להגיד שאני והוא שותפים לאותה האידיאולוגיה

בועז ביסמוט:  יותר מזה, בפתיח הוא כותב שהוא זוכר כיצד הוא התלווה ליוסי שריד והגיע לרמאללה ונפגש עם איסלם קיצוני – הוא כותב את זה, לא אני – ואז הכול היה בסדר

בועז ביסמוט:  פתאום, עכשיו, בגלל שהוא נפגש עם אחיו תומכי הרפורמה הוא הפך למעין צ'מברליין

בועז ביסמוט:  אז אתם תרגיעו ויש לכם היום הזדמנות להידברות, אתם לא רוצים

אורנה ברביבאי: העיקר הוא שאנשי המילואים בעיניכם זה כלי לשימוש על פי נוחות

בועז ביסמוט: אתם רוצים - - - ואתם היום בושה

יולי יואל אדלשטיין: תודה

בועז ביסמוט: עובדה שיש אפשרות להידברות ואתם עדיין לא רוצים כי אתם רוצים - - -     

אורנה ברביבאי: איזו הידברות - - -     

גלעד קריב: אתה לא יודע על מה אתה מדבר

גלעד קריב:  היית שעתיים בוועדת החוקה בכל החודשיים האחרונים

אורנה ברביבאי: אתה חושב שכולם מטומטמים

בועז ביסמוט: ב-1 בנובמבר חטפתם סטירה פוליטית

בועז ביסמוט:  אתם רואים פה הזדמנות - - -      

משה סולומון: - - - לגופן של מילים, הוא אמר - - -     

אורנה ברביבאי: איזה גופן של מילים?     

גלעד קריב: - - - הידברות

אורנה ברביבאי: לתקוף את אנשי המילואים ולשבת פה ולהגיד: "אנחנו צריכים אותם יותר ויותר"

משה סולומון: אף אחד לא תקף את אנשי המילואים, לא, לא

אורנה ברביבאי: בדיחה, בדיחה

אורנה ברביבאי:  תמשיכו לתקוף, תשלחו אותם קיבינימט ובסוף תגידו שאתם רוצים אותם ונתגמל אותם ונביא הצעת חוק מתגמלת, זאת בדיחה

יולי יואל אדלשטיין: אני מזכיר לכם שאנחנו בדיון של ועדת החוץ והביטחון, אמרתי את זה בעבר, יש פה עוד 20 ועדות, לכו לשם, זה משודר כל הזמן

אורנה ברביבאי: יולי, אי-אפשר לעשות צחוק מכולנו

יולי יואל אדלשטיין: אפשר, אפשר

אורנה ברביבאי: שמרנו על איפוק עד לשטויות

יולי יואל אדלשטיין: אם אני שומר על איפוק גם אחרים יכולים לשמור על איפוק

אורנה ברביבאי: אנחנו משתדלים, בעיקר מפאת כבודך

יולי יואל אדלשטיין: תודה רבה, אז אני מבקש שכך נמשיך, לפחות לכבוד המוזמנים

יולי יואל אדלשטיין:  חבר הכנסת בן ברק, בבקשה

רם בן ברק: תודה, אדוני היושב-ראש, אני תומך באישור ההצעה של נציגי צה"ל מפני שאין לנו ברירה אחרת, המצב הביטחוני הוא מאוד בעייתי ואנחנו צריכים את האנשים המעולים, מיטב המדינה, אחוזים בודדים שעדיין עושים מילואים

רם בן ברק:  צריך לתגמל אותם בכל דרך אפשרית כי הביטחון שלנו מושתת על פעולותיהם

רם בן ברק:  אני חושב שיש הזדמנות, אנחנו נמצאים בשלב שאנחנו מבינים שיש בעיית מחסור בכוח אדם בצבא

רם בן ברק:  כל הציבור הישראלי באשר הוא – חרדים, חילוניים, ערבים שמתגייסים – צריכים להתכנס ולתת כתף בשביל שנוכל להגדיל את הצבא הסדיר ולהוריד את הנטל מהמילואים

רם בן ברק:  אני חושב שאם היה גיוס נרחב יותר הנטל על המילואים היה יורד בצורה משמעותית ואנחנו צריכים ללכת לכיוון הזה

רם בן ברק:  יש כל מיני הסדרים שפוטרים אנשים כאלה ואחרים משירות מלא וצריך לתת כתף

רם בן ברק:  לגבי הסרבנות, עוד אף אחד לא סירב, בינתיים מתבצעות פעולות, כרגע יש אלפי אנשי מילואים שמבצעים את המשימות ביהודה ושומרון, טייסים במילואים מבצעים את המשימות שלהם

רם בן ברק:  יש כאן ציבור גדול וחרד מכך שהמדינה תשנה את אופייה והם אומרים שאנחנו נמצאים במדינת ישראל היהודית והדמוקרטית, אסור לפגוע בשני הדברים הללו וזאת הקריאה שלנו

יולי יואל אדלשטיין: תודה

יולי יואל אדלשטיין:  חבר הכנסת אזולאי, בבקשה

ינון אזולאי: תודה, אדוני, כשאני רוצה לנוח אני בא לדיון מסווג, זה ההבדל בין דיונים מסווגים לדיון רגיל

ינון אזולאי:  לפני כמה דקות היה ממש נעים אבל זה חלק מהפוליטיקה לצערנו

ינון אזולאי:  אמיר, לא קיבלנו תשובה לגבי שאלת מר תירוש על התעסוקה המבצעית

ינון אזולאי:  מבקשים שזה יהיה לא יותר מפעמיים בשלוש שנים, מה דעתכם על זה?      

יולי יואל אדלשטיין: הוא אמר את זה

ינון אזולאי: 	אז אולי לא הבנתי

אמיר ודמני: פעמיים בשלוש שנים

ינון אזולאי: תודה רבה וסליחה, זהו

יולי יואל אדלשטיין: תודה, ינון

יולי יואל אדלשטיין:  חבר הכנסת ואטורי, בבקשה

ניסים ואטורי: תודה, אדוני, אנסה לעשות את זה קצר

ניסים ואטורי:  הייתי היום בבק"ום עם הבן שלי, הוא עבר מיחידה מובחרת בצה"ל ליחידה מובחרת במשטרה מכל מיני סיבות

ניסים ואטורי:  אין בכלל ספק שהולכים לשרת בצבא, כולנו, שמאל וימין

ניסים ואטורי:  בדיוק כמו שיש חוקים פה של חיילים - - -     

אורנה ברביבאי: 50% גיוס

אורנה ברביבאי:  כולנו, כולם מתגייסים

ניסים ואטורי: 	לא משנה מה תגידי - - - מילואים - - -     

אורנה ברביבאי: די לספר בדיחות, נו, באמת

ניסים ואטורי: מה קרה, מה אמרתי?      

גלעד קריב: חלק נכבד משרי הממשלה לא שולח את ילדיו לשרת

אורנה ברביבאי: כולנו שולחים את ילדנו

ניסים ואטורי: אני מסרב לריב בתוך עם ישראל וביני לבינכם, אין חילוקי דעות בנושא הזה

ניסים ואטורי:  צה"ל זה העם וזה יישאר כך

ניסים ואטורי:  אני חושב שכל סרבנות, מדובר במתנדבים, זה פוגע ולא משנה אם זה ימין ואם זה שמאל

ניסים ואטורי:  קרה גם בגירוש שאנשים השתמטו ואני נגד זה לגמרי

ניסים ואטורי:  אני חושב שזה הבסיס שלנו, אם אין את זה אז אין בכלל עם ישראל, צריך להבין את זה

ניסים ואטורי:  אני מקבל את מה ששגיא אמר גם כן

ניסים ואטורי:  לגבי מה שאמר גדי על הנושא של תגמול אני מצטרף אליו, רק יש לשים לב שאנשים עם בעיות כלכליות יותר ימותו בקרב, סליחה שאני אומר את זה כך

ניסים ואטורי:  אני מחזק את אנשי המילואים, את אנשי הצבא, כולנו חיילים

ניסים ואטורי:  בבית אני יושב בשבת ומולי יושבים בני הלוחמים וביתי שמשרתת ביחידה מובחרת

ניסים ואטורי:  אצלי כולם מתגייסים – בנות ובנים –עזבו את הוויכוח הפוליטי, השאירו אותו בצד

ניסים ואטורי:  צה"ל קדוש ויש להוציא אותו מהשיח הפוליטי

ניסים ואטורי:  כשאנחנו מתווכחים פה זה גם לא נעים מול אנשי צבא

ניסים ואטורי:  אנחנו יושבים באחת מהוועדות הטובות בכנסת מהבחינה הזאת שאין לנו ויכוח פוליטי על כלום

ניסים ואטורי:  אנחנו בוחנים מה טוב לצה"ל ומה טוב למילואימניקים – האזרחים שמתנדבים לצה"ל ועושים מילואים

ניסים ואטורי:  כולם מתנדבים, דרך אגב, לא בעיה להתחמק ממילואים, זה לא רק אם אתה טייס או לוחם בגזרה ביהודה ושומרון

ניסים ואטורי:  חשוב מאוד להוציא את צה"ל מהוויכוח הפוליטי, אנחנו פה כנציגי ציבור, אלינו להשאיר את הוועדה הזאת נקייה

יולי יואל אדלשטיין: תודה

יולי יואל אדלשטיין:  חבר הכנסת קריב, בבקשה

גלעד קריב: טוב חלק גדול של הדיונים בוועדה מתקיים בדלתיים סגורות, אבל טוב שישנם דיונים שגם מתקיימים בדלתיים פתוחות

גלעד קריב:  התפקיד שלנו הוא לחשוב על בטחון ישראל בטווח הקצר אבל גם בטווח הארוך

גלעד קריב:  לשיטתי, בשעה שיש כאן ממשלה שלא פועלת להרגעת המצב בשטחים שהוא זה שעומד בבסיס הבקשה החריגה הזאת, ששרים בכירים משתלחים בחיילי המילואים וכשמקודמת כאן מהפיכה משפטית בבליץ' ויש לה השלכה גם על חקיקת הגיוס, גם על מה שמתכוונים גורמים מסוימים בקואליציה לעשות עם שירות לוחמות בתפקידים קרביים, צריך לומר את הדברים כאן וגם לציבור

גלעד קריב:  אני מודה לנציגי צה"ל גם על הסקירה החסויה, גם על הדברים עכשיו

גלעד קריב:  אני, בשבוע שבו שרים בכירים משתלחים בחיילי המילואים באגרסיביות ובחוצפה, איני מתכוון להרים את ידי בעד ההצעה שמגיעה מהממשלה הזו

אורנה ברביבאי: מה זה קשור לצורך של הצבא באנשי המילואים

גלעד קריב: אני עושה את זה בצער גדול

אורנה ברביבאי: לא מתאים לך

גלעד קריב: התפקיד שלנו כאופוזיציה הוא גם להעביר את המסר הזה

גלעד קריב:  יש לקואליציה את הרוב הנדרש

גלעד קריב:  אורנה, סליחה, זאת החלטה שלי

גלעד קריב:  לא אצביע נגד אבל לא אשתתף בהצבעה

גלעד קריב:  יש גבולות לפגיעה האסטרטגית של הממשלה המכהנת בצה"ל ובמערכת הביטחון כולה

יולי יואל אדלשטיין: תודה

יולי יואל אדלשטיין:  חבר הכנסת אלקין, בבקשה

זאב אלקין: תודה, אדוני היושב-ראש, אני חושב שפתיחת דלתות הוועדה לתקשורת אינה סיבה להפוך את הדיון לדומה לזה שבמליאת הכנסת ולכן לא אחזור על הדברים שנאמרו כאן מכל צד

זאב אלקין:  יש לי שאלה פרקטית על מנת להבין מה קורה כאן עם הצו

זאב אלקין:  בסוף תפקידנו כאן, אחרי כל ההכרזות, הוא לבדוק שהאישור לא יפגע בחיילי המילואים וכן שלא תיפגע הכשרתם על חשבון התעסוקה המבצעית

זאב אלקין:  היות שגדודי החי"ר הקל נכללו גם בהחרגה הקודמת, האם כתוצאה מהצו הזה יכול להיווצר מצב של שלוש שנים ברצף של תעסוקה? אני לא שואל קדימה, חבר הכנסת אזולאי שאל קדימה, אני שואל אחורה

יולי יואל אדלשטיין: זה מה שטען מר תירוש, שיש יחידות שישרתו שלוש שנים ברצף

אמיר ודמני: אמרתי שלא

זאב אלקין: איפה זה בא לידי ביטוי בניסוח?      

אמיר ודמני: 2022 –2024, אנחנו מדברים על פעמיים בשלוש שנים

זאב אלקין: אני שואל אחורה, על 2021–2023, כי בנוסח אני לא מוצא פתרון לזה כרגע ולכאורה זה יכול לקרות בגלל שהם היו בצו הקודם בו הם שירתו, אם נתחיל את הספירה מחלש יצא שהם ישרתו שלוש שנים ברצף

אמיר ודמני: אני לא חושב שיש כזה מצב, בייחוד לאור מה שבדקנו

זאב אלקין: על פי הניסוח כרגע זה לא נמנע

אמיר ודמני: אין מצב כזה

זאב אלקין: אתם יכולים להתחייב לפרוטוקול שזה לא מה שיקרה?      

אמיר ודמני: כן

זאב אלקין: כן

יולי יואל אדלשטיין: תודה רבה לכל המוזמנים ולכל חברי הכנסת

יולי יואל אדלשטיין:  תא"ל ודמני רוצה להוסיף

אמיר ודמני: נשמעה כאן אמירה בעייתית ואני רוצה להתייחס אליה

אמיר ודמני:  בצה"ל יש את כל הקשת האזרחית של המדינה, כל הרמות הסוציו-אקונומיות, כל האוכלוסיות – דתיים וחילוניים – כולם משרתים אחד ליד השני

אמיר ודמני:  נאמר כאן משהו על מצב סוציו-אקונומי והיא לא נכונה

אמיר ודמני:  בצה"ל כולם שותפים וכולם שייכים

יולי יואל אדלשטיין: תודה, אמיר, זו הבהרה חשובה

יולי יואל אדלשטיין:  אני מציע לכולנו להיזהר בלשוננו, גם אני הייתי עד שלמישהו שיש פאות אמרו שחבל שהוא לא משרת והיה מסתבר שהוא קצין בכיר במילואים

יולי יואל אדלשטיין:  אני מציע לכולם להיזהר באמירות

יולי יואל אדלשטיין:  לפני שאסכם, אני גם חבר כנסת וככזה אומר בנושא הסרבנות שמצער אותי מאוד, אתמול עליתי להתראיין כיושב-ראש ועדת החוץ והביטחון ונשאלתי אם גם אני רוצה לשלוח אנשי מילואים לעזאזל

יולי יואל אדלשטיין:  גיניתי את הדברים בתוקף והסברתי עד כמה שאני אוהב ומעריך את אנשי המילואים

יולי יואל אדלשטיין:  נשאלתי אם אני חושב שהתפתחה פה בעיה חמורה שתוביל לכך שאנשי מילואים לא יתגייסו

יולי יואל אדלשטיין:  אמרתי שאני מעריך את אנשי המילואים ואני בטוח שביום פקודה כולם יתייצבו כמו שקרה בחומת מגן עם 103% גיוס

יולי יואל אדלשטיין:  לתדהמתי, שמעתי בחדשות שלאחר מכן את הציטוט מפי ותגובה ממישהו שהציג את עצמו כטייס במילואים, אחר כך הוא הבהיר שכבר הרבה שנים הוא לא עושה מילואים מפאת גילו, הוא הודיע לי בשם כל הטייסים שהם לא יתגייסו

יולי יואל אדלשטיין:       השיח הזה הוא בעייתי, שמחתי לשמוע את הפתיח של נציג עמותת המילואים

יולי יואל אדלשטיין:  באנגלית יש ביטוי שתרגומו: אנחנו נובחים על העץ הלא נכון

יולי יואל אדלשטיין:  דווקא לו אנחנו מסבירים מה הוא צריך לומר אבל כולנו צריכים לחשוב איך אנחנו לא מנהלים את השיח בצורה שתוסיף שמן למדורה שחבל שהיא קיימת

יולי יואל אדלשטיין:  לפחות כמה מן היושבים בחדר הזה מנסים לכבות את המדורה בכל מיני דרכים

יולי יואל אדלשטיין:  רשמנו בפנינו את כל ההערות שהיו מטעם משרתי המילואים, שמחתי לשמוע שיש מודעות לדברים הללו בקרב הגורמים הרלוונטיים בצה"ל

יולי יואל אדלשטיין:  נרשמה גם הערתו של חבר הכנסת אלקין, בהמשך נבדוק שהדברים הללו התקיימו

יולי יואל אדלשטיין:  אעצור כאן, נעבור להקראה של הצו

עידו בן יצחק: " 1

עידו בן יצחק:  הוראת שעה: בתקופה שמיום פרסומו של צו זה ועד ליום י"ט בטבת התשפ"ג, ה-31 בדצמבר 2023, יראו כאילו בצו שירות המילואים (שירות מילואים למטרת תעסוקה מבצעית יותר מפעם אחת בתקופה של שלוש שנים רצופות), (הוראת שעה), התשפ"ב 2022, בתוספת אחרי פסקה 9 בא:      (10) חיילים וקצינים המשרתים בחטיבה 646; (11) חיילים וקצינים המשרתים בחטיבות 16, 14, 12; (12) חיילים וקצינים המשרתים בחטיבה 261;"     

אמיר ודמני: מדובר בחטיבות וגדודים ולא מספר חיילים

אמיר ודמני:  מדובר בשמות היחידות

משה סולומון: נשמע כאילו זה חיילים

אמיר ודמני: המדובר במספרי הגדודים

עידו בן יצחק: מספר הסעיף הוא 12, זה לא מספר החיילים, לא נתכנסנו כאן עבור 12 חיילים

יולי יואל אדלשטיין: למרות שהם חשובים גם כשהם 12

עידו בן יצחק: אכן

עידו בן יצחק:       "(13) חיילים וקצינים המשרתים בדודי חי"ר קל איו"ש;  (14) חיילים וקצינים המשרתים בחטיבה 417; (15) חיילים וקצינים המשרתים באגד 7338; "     לפי הערת חבר הכנסת אזולאי נוסיף כאן הערה שכל זה הוא יותר מפעם אחת אבל לא יותר מפעמיים בשלוש שנים

יולי יואל אדלשטיין: תודה

יולי יואל אדלשטיין:  חברים, אני מעמיד את הצו הזה להצבעה

יולי יואל אדלשטיין:  מי בעד אישור הצו ירים את ידו? יש מישהו נגד? אין, יש נמנעים? חבר הכנסת גלעד קריב נמנע

יולי יואל אדלשטיין: אושר

יולי יואל אדלשטיין: הוועדה, ברוב קולות, קיבלה את הצו

יולי יואל אדלשטיין:  תודה רבה לנציגי צה"ל על הסקירה וגם על הצגת הצו

יולי יואל אדלשטיין:  בעוד דקה נתחיל את הדיון הבא